**Ενημερωτικό Σημείωμα**

Σχολικό Έτος :2020-21

Αγαπητοί γονείς /κηδεμόνες

Η Διευθύντρια και ο Σύλλογος των Καθηγητών του 2ου Γενικού Λυκείου Ναυπλίου εύχεται καλή χρονιά και ευλογημένη για προσωπική υγεία και πρόοδο στα παιδιά σας, τους μαθητές μας.

Πιστεύουμε ακράδαντα στη συνεργασία σας για θέματα προόδου, φοίτησης και τυχόν ιδιαιτεροτήτων που αντιμετωπίζουν τα παιδιά σας.

Σας εφιστούμε την προσοχή ιδιαίτερα στα θέματα:

**1)** Των απουσιών (βλέπετε παρακάτω τον κανονισμό),

**2)** Σας γνωστοποιούμε ότι με εγκύκλιο του Υπουργείου Παιδείας απαγορεύονται αυστηρά το κάπνισμα και η κατοχή κινητών, (με προβλεπόμενη ποινή) στους χώρους του σχολείου.

**3)**Παρακαλούμε επίσης, να συμβουλεύσετε τα παιδιά σας ότι η έξοδος από τον περίβολο του σχολείου κατά τις ώρες λειτουργίας του είναι απαγορευμένη (με προβλεπόμενη ποινή).

**4) Εάν ένας μαθητής εμφανίσει έστω και ήπια συμπτώματα συμβατά με λοίμωξη COVID-19 εκτός** του χώρου του σχολείου, παραμένει στο σπίτι και ειδοποιείται το σχολείο **με ευθύνη των γονέων/κηδεμόνων.**

- Εάν ένας μαθητής εμφανίσει συμπτώματα συμβατά με λοίμωξη COVID-19 **όταν είναι στο** **σχολείο,** γίνονται τα παρακάτω:

α)Επικοινωνία με την οικογένεια για παραλαβή του παιδιού.

β)Απομόνωση του παιδιού σε προκαθορισμένο καλά αεριζόμενο χώρο, με επίβλεψη, μακριά από τα υπόλοιπα παιδιά και εφαρμογή απλής χειρουργικής μάσκας.

…..

γ)Γίνεται ιατρική αξιολόγηση με πρωτοβουλία των γονέων/κηδεμόνων και εφόσον, σύμφωνα με την κρίση του θεράποντος ιατρού, το παιδί χαρακτηριστεί ως ύποπτο για λοίμωξη COVID-19 χωρίς να υπάρχει εναλλακτική διάγνωση, θα πρέπει να γίνει κατά προτεραιότητα μοριακό διαγνωστικό τεστ.

δ) Εν αναμονή του αποτελέσματος, το παιδί παραμένει σε απομόνωση κατ’ οίκον (εφόσον κρίνεται από τον ιατρό ότι η κατάστασή του δεν απαιτεί νοσηλεία σε νοσοκομείο), σε καλά αεριζόμενο δωμάτιο, ενώ το σχολείο συνεχίζει κανονικά τη λειτουργία του.

ε)Σε περίπτωση που το μοριακό τεστ για τον νέο κορωνοϊό είναι θετικό ο Γονέας/κηδεμόνας του μαθητή ενημερώνει άμεσα τον υπεύθυνο διαχείρισης COVID-19 της σχολικής μονάδας ή/και τον/την διευθυντή/τρια της σχολικής μονάδας. Ενημερώνει, επίσης, τους υπεύθυνους για εξωσχολικές δραστηριότητες, στις οποίες ενδεχομένως μετέχει ο μαθητής (πχ φροντιστήριο, ξένες γλώσσες, αθλητισμός κλπ).

5) Ως προς την ενημέρωσή σας σχετικά με την πρόοδο και φοίτηση των παιδιών σας θα λάβετε προσεχώς σημείωμα για τις ημέρες και ώρες που δέχονται οι διδάσκοντες να σας ενημερώνουν.

**Σχετικά με τη φοίτηση των μαθητών ισχύουν τα εξής:**

Για την τακτική παρακολούθηση της φοίτησης των μαθητών/τριών ευθύνονται εξ ολοκλήρου οι κηδεμόνες τους.

Ο κηδεμόνας κάθε μαθητή/τριας, που απουσίασε από το σχολείο, οφείλει να γνωστοποιεί **στον Υπεύθυνο**/η εκπαιδευτικό του τμήματος τους λόγους της απουσίας ,**άμεσα,** με έναν από τους τρόπους επικοινωνίας που έχει δηλώσει στο σχολείο με την σχετική Υπεύθυνη Δήλωση.

Σε περίπτωση που μαθητής/τρια έχει απουσιάσει τρεις συνεχόμενες ημέρες ή πραγματοποιήσει τριάντα (30) συνολικά απουσίες, ο/η εκπαιδευτικός που είναι υπεύθυνος/η του τμήματος επικοινωνεί άμεσα με τους γονείς/κηδεμόνες του/της μαθητή/τριας (με ηλεκτρονικό ταχυδρομείο, SMS ) και πληροφορείται τον λόγο των απουσιών.

Μετά την πρώτη ενημέρωση των γονέων/κηδεμόνων, σύμφωνα με τα παραπάνω, ο/η εκπαιδευτικός τους ενημερώνει τις πρώτες πέντε (5) εργάσιμες ημέρες κάθε μήνα, εφόσον υπάρχει μεταβολή στον συνολικό αριθμό απουσιών.

**Απουσίες (μεμονωμένες ή συνεχείς) μέρους του ημερησίου προγράμματος** λειτουργίας (συμπεριλαμβανομένης της πρώτης ή τελευταίας ώρας), αντιμετωπίζονται με ενέργειες παιδαγωγικού χαρακτήρα που, ενδεχομένως, κρίνονται απαραίτητες.

**Έχει καταργηθεί** η διάκριση των απουσιών σε δικαιολογημένες &αδικαιολόγητες.

**Επαρκής** χαρακτηρίζεται η φοίτηση μαθητή/τριας στην περίπτωση κατά την οποία:

α) Το σύνολο των απουσιών του/της μαθητή/τριας, που σημειώθηκε κατά το λήγον διδακτικό έτος, δεν υπερβαίνει τις εκατόν δεκατέσσερις (114).

Εάν τις υπερβαίνει, η φοίτηση χαρακτηρίζεται **ανεπαρκής**και ο/η μαθητής/τρια είναι υποχρεωμένος/η να επαναλάβει τη φοίτησή του/της στην ίδια τάξη.  
**Εξαιρέσεις:**

1. Οι απουσίες μαθητών σχετικά με τον κορωνοϊό COVID-19 καταγράφονται, αλλά δεν προσμετρούνται στις ακόλουθες περιπτώσεις:

α) Αν νοσεί από κορωνοϊό COVID-19 ο ίδιος ο μαθητής ή κάποιος που κατοικεί στο σπίτι του, με απαραίτητη προσκόμιση ιατρικής βεβαίωσης.

β) Αν ο μαθητής ανήκει σε ομάδα αυξημένου κινδύνου, όπως έχουν οριστεί από τον ΕΟΔΥ, με απαραίτητη προσκόμιση ιατρικής βεβαίωσης από τον θεράποντα ιατρό ή από ιατρό της σχετικής ειδικότητας. …..

2. Καταχωρίζονται στο Βιβλίο Φοίτησης (απουσιολόγιο) αλλά δεν προσμετρούνται απουσίες μαθητών/τριών μέχρι είκοσι (20) ημερών που οφείλονται σε σοβαρά και **επείγοντα περιστατικά** και απαιτούν μεγάλο χρονικό διάστημα ανάρρωσης, εντός της Ελλάδας ή σε χώρες του εξωτερικού όπως :  
α. έκτακτα και επείγοντα περιστατικά που απαιτούν άμεσα χειρουργική επέμβαση  
β. έκτακτα και επείγοντα περιστατικά που απαιτούν άμεσα νοσηλεία σε Νοσοκομείο  
γ. θεραπείες αρχικές ή συνεχιζόμενες για επιδημίες και χρόνιες παθήσεις που απαιτούν συνεχή παραμονή σε νοσοκομείο ή επαναλαμβανόμενες επισκέψεις σε νοσοκομείο.

Σε κάθε μία από τις ανωτέρω περιπτώσεις οι κηδεμόνες των μαθητών/τριών ή οι ίδιοι/ες, αν είναι ενήλικοι/ες ,θα πρέπει:  
αα. Να ενημερώσουν τη Διεύθυνση του σχολείου για την ιδιάζουσα περίπτωση του προβλήματος υγείας.  
ββ. Να προσκομίσουν με αίτηση τους στη Διεύθυνση του σχολείου φοίτησης πρόσφατη σχετική ιατρική γνωμάτευση ή εξιτήριο από Δημόσιο Νοσοκομείο, η οποία φέρει σφραγίδα από Συντονιστή/στρια Διευθυντή/ντρια Κλινικής του Εθνικού Συστήματος Υγείας ή νόμιμα εκτελούντα/σα χρέη Συντονιστή/στριας Διευθυντή/ντριας Κλινικής του Εθνικού Συστήματος Υγείας ή Διευθυντή/ ντρια Πανεπιστημιακής Κλινικής ή από Δημόσιο Κέντρο Υγείας στην περιοχή του/της μαθητή/τριας, η οποία φέρει σφραγίδα του/της Διευθυντή/ντριας του Κέντρου ή δικαιολογητικά από Ιδιωτικό Νοσοκομείο τα οποία φέρουν υπογραφή και σφραγίδα του θεράποντος ιατρού και του Διοικητικού Διευθυντή της ιδιωτικής Κλινικής.  
Σε περίπτωση νοσηλείας σε χώρες του εξωτερικού, να προσκομίσουν τις αντίστοιχες ιατρικές γνωματεύσεις και έγγραφα μεταφρασμένα στα Ελληνικά από την αρμόδια Μεταφραστική Υπηρεσία του Υπουργείου Εξωτερικών.  
γγ. Η αίτηση του/της μαθητή/τριας, με όλα τα απαραίτητα κατά περίπτωση έγγραφα και δικαιολογητικά, κατατίθεται στη Διεύθυνση του σχολείου και τίθεται υπόψη του Συλλόγου Διδασκόντων/ουσών όπου εξετάζεται το αίτημα και, εφόσον ισχύουν οι προαναφερόμενες προϋποθέσεις, **συντάσσεται πρακτικό για την εκάστοτε περίπτωση μαθητή/τριας, το οποίο κοινοποιείται στη Διεύθυνση Δευτεροβάθμιας Εκπαίδευσης στην οποία ανήκει το σχολείο.**

3. Καταχωρίζονται στο Βιβλίο Φοίτησης (απουσιολόγιο) αλλά δεν προσμετρούνται απουσίες έως είκοσι τεσσάρων (24) ημερών για όλο το διδακτικό έτος:  
Για τους/τις μαθητές/τριες που υποβάλλονται σε αιμοκάθαρση συστηματικά μετά από νεφρική ανεπάρκεια ή υποβάλλονται σε περιτοναϊκή κάθαρση, που υποβάλλονται σε θεραπεία αποδοχής μοσχεύματος, που πάσχουν από όλων των τύπων νεοπλασίες, που πάσχουν από σακχαρώδη διαβήτη ,που πάσχουν από μεσογειακή ή δρεπανοκυτταρική αναιμία και έχουν ανάγκη μετάγγισης αίματος.

*Σε κάθε μία από τις ανωτέρω περιπτώσεις οι κηδεμόνες των μαθητών/τριών ή οι ίδιοι/ες, αν είναι ενήλικοι/ες, θα πρέπει: Να ενημερώσουν τη Διεύθυνση του σχολείου για την ιδιάζουσα περίπτωση και θα ενημερωθούν για την διαδικασία που πρέπει να ακολουθηθεί.*

*Μπορείτε να ενημερώνεστε για θέματα σχετικά με την λειτουργία του σχολείου μας και στην ιστοσελίδα μας:*

2lyk-nafpl.arg.sch.gr

Η Διευθύντρια

Παναγιώτα Σκλήρη